## El Circuit Cultural Valencià s’amplia a 155 municipis, un 50 % més que en 2024

*** 46 ajuntaments de la província d’Alacant, 30 de Castelló i 79 de València, 36 dels quals afectats per la riuada, es beneficiaran d’esta iniciativa
* L’objectiu és fer arribar una programació cultural de qualitat als municipis, fomentar el desenrotllament cultural del territori i generar més oportunitats per al sector**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), ha publicat el llistat definitiu de municipis admesos en el programa del Circuit Cultural Valencià (CCV). En total seran 155 les localitats que es beneficiaran d’este programa que compta amb la col·laboració de la Federació Valenciana de Municipis i Províncies (FVMP).

Esta xifra de municipis admesos en el CCV suposa un augment del 50 % respecte als ajuntaments participants en 2024 i d’un 60 % respecte als municipis adherits en 2023. En concret, en esta edició formaran part del Circuit 155 ajuntaments: 79 de la província de València, 36 dels quals corresponen a municipis de les zones afectades per les inundacions; 46 de la província d’Alacant, i 30 de la de Castelló.

L’objectiu és fer arribar una programació cultural de qualitat a tots municipis que s’adherisquen al programa, fomentar la integració i el desenrotllament cultural del territori. A més, el CCV contribuirà a reactivar el sector cultural i a retornar la programació als municipis afectats per la riuada. Esta iniciativa no només impulsarà l’activitat cultural local, sinó que també permetrà tornar a connectar amb la ciutadania, que podrà gaudir novament d’una oferta cultural de qualitat en el seu entorn.

Les programacions presentades pels ajuntaments han sigut avaluades per tres comissions d’experts que s’han format d’acord amb cada una de les àrees artístiques del CCV: arts escèniques, música i audiovisuals. Cada una d’estes està formada per la persona titular de la Direcció General de l’IVC o persona en qui delegue; la corresponent persona titular de la Direcció Adjunta o persona en qui delegue; una persona empleada pública de l’IVC; un expert de reconegut prestigi en l’àmbit de l’àrea artística de què es tracte, un gestor o gestora cultural municipal, i la persona que complix amb les funcions de secretaria.

Per a l’avaluació de les sol·licituds, s’ha prioritzat, entre altres, la inclusió en la programació realitzada a càrrec del pressupost municipal d’espectacles arreplegats en el catàleg d’arts escèniques, música i audiovisuals del CCV; l’existència de personal que exercisca funcions de gestió cultural en la plantilla de l’entitat local, i l’increment d’almenys un 5 % en el pressupost municipal dedicat a cultura respecte de l’exercici anterior.

Les disposicions del programa del CCV es regixen mitjançant el conveni firmat entre l’IVC i la Federació Valenciana de Municipis i Províncies (FVMP) per a la cooperació en la promoció i difusió del projecte del Circuit Cultural Valencià (CCV) entre els municipis de la Comunitat Valenciana.

Segons s’arreplega en el conveni, l’IVC s’encarregarà de la programació, contractació, liquidació i el pagament del 100 % del caixet dels artistes de cada una de les actuacions incloses dins del CCV fins al 10 de desembre de 2025. Al mateix temps, l’IVC sol·licitarà que el municipi adherit realitze una inversió en cultura equivalent a l’obtinguda a través d’este conveni mitjançant la contractació d’espectacles professionals, per a respectar l’efecte multiplicador del Circuit.

El conveni preveu una dotació pressupostària de 2.420.000 euros per a finançar el cost de les activitats culturals programades pels ajuntaments. Esta xifra representa un primer increment de 200.000 euros respecte a 2024. A més, a este import se sumaran 300.000 euros addicionals, la qual cosa suposa un augment total del pressupost de 500.000 euros.

Este reforç permetrà augmentar la descentralització de la programació cultural, enfortir la vertebració territorial, ampliar l’impacte en el sector i generar més oportunitats per a les companyies professionals.

Fecha: 14/07/2025